Trine Pertou Mach (EL), 2024-05-31:
Tak for ordet, formand, og mange tak til ministeren for talen.
Så tak for den tale.
Jeg vil selv fremhæve et par af de ting, der er sket, siden vi anmeldte forespørgslen.
Vi har set, at USA og andre har bidraget med nødhjælp, som er blevet kastet ud fra fly eller bliver landsat ved den midlertidige bro, som er blevet anlagt under stor opmærksomhed i Gaza.
Bortset fra at der er store praktiske vanskeligheder ved anløbsbroen, forbliver både nedkastninger og broen symbolske tiltag, så længe det er de israelske styrker, der kontrollerer store dele af Gaza og bombarderer de dele, de endnu ikke har kontrol over.
På den måde er det nærmest umuligt at sikre adgang til nødhjælp og ordentlig fordeling og beskyttelse af både befolkningen og nødhjælpsarbejderne.
Det er, som en tidligere nødhjælpsarbejder har sagt, en åbenlys distraktion fra det virkelige problem, at man anlægger en midlertidig bro, og at man kaster nødhjælp ned fra luften, for det virkelige problem er den belejring, som det israelske militær har udsat den gazanske befolkning for.
Det eneste, der derfor for alvor kan hjælpe, er en omgående varig våbenhvile, åbning af grænseovergangene og massive forsyninger over landjorden ad de veje, hvor de nødhjælpsorganisationer, der er til stede, kan sikre en fordeling også til de mest udsatte i Gaza.
Netop Israels afskæring af forsyninger til Gazas befolkning er et helt centralt argument for den fængslingskendelse, som chefanklager Karim Khan fra Den Internationale Straffedomstol har anmodet om for en uge siden mod Israels premierminister og forsvarsminister.
Sultkatastrofen spiller ikke bare ind i forhold til en mulig anklage ved Den Internationale Straffedomstol; den er også relevant i forhold til den folkedrabsanklage, der er rejst en sag om ved Den Internationale Domstol, som også udviklingsministeren refererede til, og som flere internationale eksperter har påpeget er en politisk besluttet krigsforbrydelse.
Der har vi jo i Danmark både i forhold til krigsforbrydelser generelt, men i særdeleshed også i forhold til folkedrab konventionsmæssige forpligtelser til at forhindre disse forbrydelser.
Vi har et ansvar for at beskytte det koncept, man på engelsk kalder responsibility to protect, som netop medfører, at stater og det internationale samfund påtager sig et særligt ansvar for at beskytte civilbefolkninger mod fire typer forbrydelser, herunder folkedrab og krigsforbrydelser.
Derfor er det jo ikke nogen hemmelighed, at det i Enhedslistens øjne er på tide, at man også tager nogle andre midler i brug for at sikre, at den nødvendige nødhjælp kommer ind til palæstinenserne.
Det er vi ikke enige om her i Folketinget.
Det ved vi fra afstemningerne i tirsdags.
Der er ikke flertal for, at man presser Israel gennem økonomiske sanktioner, stop for våbenhandel, eller at associeringsaftalen med EU bliver suspenderet, men jeg ved, at der er meget bred enighed i Folketinget om, at vi faktisk presser massivt på for, at Israel får åbnet grænseovergangene, så befolkningen kan få den hjælp, der skal til.
Vi er også enige om bredt i Folketinget, at vi i Danmark fortsat skal støtte UNRWA, som ministeren også var inde på, og som ellers har været hårdt angrebet med endnu ikke dokumenterede beskyldninger mod en mindre gruppe medarbejdere for at have deltaget i det forfærdelige terrorangreb.
Nu vil jeg gerne læse det forslag til vedtagelse op, som vi har udformet, og som vi håber at vi kan samle bredt flertal om her i Folketinget.
Det lyder: Forslag til vedtagelse
»Folketinget udtrykker dyb bekymring for sultkatastrofen i Gaza og appellerer til, at der øjeblikkeligt indgås en humanitær våbenhvile med omgående og fuld adgang for tilstrækkelig humanitær hjælp til hele Gazas befolkning.
Folketinget opfordrer regeringen til at gøre alt, hvad der ligger i dens magt, nationalt og internationalt, gennem EU og FN, for at lægge pres på Israel for at stoppe blokaden af den internationale samfunds fødevareforsyninger til den palæstinensiske civilbefolkning.
Folketinget anerkender regeringens vedholdende humanitære bistand til den palæstinensiske befolkning og opfordrer regeringen til fortsat og vedholdende at støtte UNRWA og andre nødvendige nødhjælpsorganisationers indsatser for at bremse sultkatastrofen og sikre tilstrækkelig nødhjælp.
Processerne ved ICJ samt ICC understreger alvoren i situationen.
Folketinget udtrykker opbakning til de internationale institutioner og den globale retsorden.«